**მიშელ ფორი**

**ეშმაკი შეუჩნდა**

**შუტო -** აღარ შემიძლია! საკმარისია! კვირაც კი არ გავა ისე, მარია, კვირაც კი არ გავა...

**მარია** - მერე რა...

**შუტო**- თითქოს არ იცოდე. ყელში ამომივიდა ეს დაწყევლილი სოფელი თავისი მერით! თავისი უტვინო მრჩევლებით! თავისი მოძღვრით! თავისი ბავშვთა გუნდით! თავისი ჟანდარმერიის კაპიტანით! და განსაკუთრებით კი ის ნაძირალა გუსტავი, რომელიც თავისი ძველი, ჟანგიანი ტრაქტორით ჩემს გზაზე დაეთრევა! უხხ, მე თქვენი სულ ყველასი...

**მარია** - შუტო!!!

**შუტო** - მეტი აღარ შემიძლია!

**მარია** - და რას იზამ?

**შუტო** - რას ვიზამ?

**მარია** - ჰო, რას იზამ? გირჩევნია წვნიანი ჭამო, გაცივდება.

**შუტო** - უხ, შენი!..

**მარია** - ობობა - წერილი, თუ ამბავი?

**შუტო** - დამპალი ობობა!

**მარია** - ღვთის ქმნილებაა.

**შუტო** - კი, აბა, ღვთის !

**მარია** - შუტო!

**შუტო** - ზუსტად ვიცი!

**მარია** - უკეთესი იქნება, ეკლესიაში სიარულს თუ მოუხშირებ.

**შუტო** - მეტი საქმე არა მაქვს! ცხელა.

**მარია** - ფანჯარა ღიაა.

**შუტო** - გუშინდელზე უფრო ცხელა.

**მარია** - ამ დროს ასე იცის.

**შუტო** - ამ დროს, თუ იმ დროს, რა მნიშვნელობა აქვს! ასე მოვკვდები. აუ, სუპი გამიცივდა. აირია ყველაფერი, ხან ცხელა, ხან ცივა, ვერ გაიგებ საერთოდ რა დროა.

**მარია** - ივლისია.

**შუტო** - აჰა, ივლისი! გაზაფხული ვერც კი გავიგეთ... სულ მაგათი ბომბების ბრალია, მე მაგათი სულ ყველასი!...

**მარია** - შუტო!!! ჭამე სუპი.

**შუტო** - ნუ გამიხურე მაგ შენი სუპით! ცხელია, დავიწვი...

**მარია** - დაგეცადა ცოტა.

**შუტო** - დავიცადე! სულ ვიცდი, ვიცდი, ვიცდი! ვუცდი წვიმას, ვუცდი დათესვას, ვუცდი ამოსვლას, ვუცდი მოსავალს, ზაფხულში ვუცდი შემოდგომას, ზამთარში ვუცდი გაზაფხულს! ისე ცხელა, შეიძლება სული გაგძვრეს.

**მარია-** გაიხადე ქურთუკი.

**შუტო** - აი, რატომ უნდა გავიხადო ქურთუკი? შეგიძლია ამიხსნა, აი, რატომ? რატომ? რატომ???

**მარია** - ჭამე სუპი...

**შუტო** - დღეს თუ არა ხვალ ამომასხამს! ვგრძნობ! კიდევ კარგი ეს ღვინო მაინც დაგვრჩა.

**მარია** - ცოტა ყველი მაინც გადაიღე, სუპს თუ არ ჭამ.

**შუტო** - მაიტა. საზოგადოება იხრწნება, მარია, თუნდაც ყვავილებში ჩაფლა, მიანც ყარს, როგორც ეს ყველი.

**მარია** - გესმის?

**შუტო** - კი .

**მარია** - თითქოს ვიღაც მოდის

**შუტო** - თითქოს...

**მარია** - რა ვქნათ?

**შუტო** - არაფერი.

**მარია** - შეიძლება...

**შუტო** - არაფერიც არ შეიძლება, დაეთრევა ვიღაც, ვიღაც ტურისტი, ითხოვს ასანთს, ან პურს, ან კიდევ რამეს, ან იქნებ მანქანა გაუფუჭდა ვინმეს. უთხარი რომ აქ ფარეხი არ მაქვს. ღამის გასათევი თუ გთხოვეს, უთხარი, რომ აქ არც სასტუმრო მაქვს.

**მარია** - ვინ არის?

**ლებორდი** - მე.

**შუტო** - რა თქვა?

**მარია** - „ მე“.

**შუტო** - კითხე ერთი ვინ ჯანდაბაა.

**მარია** - ვინ ხართ?

**ლებორდი** - მუსიე ლებორდ.

**მარია** - ლებორდი მქვიაო.

**შუტო** - ლებორდი? ასეთს არავის ვიცნობ, უთხარი დაახვიოს აქედან, სანამ იარაღი ამიღია!

**ლებორდი** - მუსიე შუტოს ვეძებ, აქ ცხოვრობს?

**მარია** - რა გნებავთ მისგან?

**ლებორდი** - მინდა გავესაუბრო.

**მარია** - გასაუბრება უნდა.

**შუტო** - კარგი დრო შეურჩევია, შუაღამისას!

**მარია** - ხვალ დილას მობრძანდით, დღეს უკვე გვიანია.

**ლებორდი** - მადამ, საქმეზე საუბარი გვიანი არასდროსაა.

**შუტო** - რაო? რას ბოდავს? ვითომ რა საქმე გაქვს?

**ლებორდი** - სერიოზული საქმე, მუსიე შუტო.

**შუტო** - ჩვენ არაფერი გვჭირდება.

**ლებორდი-** ადამიანს ყოველთვის ჭირდება რაღაც, მუსიე შუტო.

**შუტო** - წესიერი ადამიანები, ასეთ დროს საქმეებს არ აკეთებენ.

**ლებორდი** - როდესაც საქმე ფულის კეთებას ეხება, საათს მნიშვნელობა არ აქვს.

**შუტო** - ჩვენ ყველაფერი გვაქვს, ხომ ასეა მარია?

**ლებორდი** - თუ ასეა, მაშინ წავედი. ისე კი სამწუხაროა, თქვენთან შესანიშნავი წინადადება მქონდა, მაგრამ თუ არ გსურთ, რა გაეწყობა, შესაძლოა თქვენი მეზობელი დაინტერესდეს.

**შუტო** - რომელი მეზობელი?

**ლებორდი** - ვიღაც მუსიე, მუსიე გუსტავი, გვარი არ მახსოვს...

**შუტო** - სდექ!

(ანიშნებს მარიას კარები გააღოს, იარაღი აქვს მომარჯვებული)

**ლებორდი** - ხელები ესე ავწიო, თუ ესე?

**შუტო** - რაო, რა საქმეზე ამბობდი?

**ლებორდი** - რა უცნაური დახვედრა გცოდნიათ? შეიძლება შემოვიდე? შეიძლება?

**შუტო** - აქ სასახლე არ გვაქვს.

**ლებორდი** - ვხედავ.

**შუტო** - ღარიბი გლეხები ვართ.

**ლებორდი** - რას მელაპარაკები?

**შუტო** - არც არავის ვთხოვთ რამეს და არც არავისი ვალი გვმართებს.

**ლებორდი** - ეს ყველაზე კარგი ვარიანტია იყო დამოუკიდებელი

**შუტო** - სარეცხი მანქანა არ გვჭირდება.

**მარია** - არც ტელევიზორი.

**ლებორდი** - ძალიან კარგი.

**შუტო** - და ჩვენი ტრაქტორი ათ წელსაც იმუშავებს! ხომ მართალია, მარია?

**მარია** - მართლა?

**ლებორდი** - ძალიან კარგი .

**მარია** - თუ თეთრეულს გვთავაზობთ, დროს ნუ დაკარგავთ, მთელი კარადა გვაქვს სავსე, ისეთი ზეწრებიც კი გვაქვს, რომელშიც არასდროს ვწოლილვართ.

**ლებორდი** - ეკონომიურები ბრძანდებით, დღევანდელ დღეს ასეთი ხალხი იშვიათად თუ შეგხვდება.

**შუტო** - არც კი გაბედოთ მითხრათ, რომ რაიმე ლატარეაში მოვიგეთ. ერთხელ უკვე გაგვასულელეს, მეორედ აღარ გამოგივათ!

**ლებორდი** - რას მელაპარაკებით! ვიზიარებ! სწორად იქცევით რომ ფრთხილობთ, ჩვენს დროშ იმდენი აფერისტი დაეთრევა...

**შუტო** - (თავისთვის) რა ჯანდაბად გავაღე ეს დამპალი კარები. მოკლედ, ჩვენ არაფერი არ გვჭირდება, არაფერი არ გვინდა, არც არაფერს ვიყიდით, გასაგებია?

**ლებორდი** - ამაზე გასაგებად ვერც ვერავინ იტყოდა.

**შუტო** - ძალიან კარგი.

**ლებორდი** - მთელი არსებით ვიზიარებ იმას, რასაც ბრძანებთ. მადამ! მუსიე! ნამდვილად არ მჩვევია დროის ფუჭად კარგვა, არც საკუთარის და არც სხვისი. დრო ფულია, ფული კი, მოგეხსენებათ, ყველაფერია და მენდეთ, პარიზიდან იმისთვის არ ჩამოვსულვარ, რომ თეთრეული, ოდეკოლონი ან ლატრეის ბილეთები შემოგაჩეჩოთ. ის, რასაც მე ვყიდი...

**შუტო** - ჩვენ არაფრის ყიდვას არ ვაპირებთ!

**მარია** - არაფრის!

**ლებორდი** - დამამთავრებინეთ - ის, რასაც მე ვყიდი ძვირია, ვიმეორებ - ძალიან ძვირი, ბევრისთვის არაა ხელმისაწვდომი, არ ვაპირებ საცოდავი გროშები გამოგძალოთ.

**შუტო** - არც გვაქვს.

**ლებორდი** - ვიმეორებ - ის, რასაც მე ვყიდი, ძვირია, ძალიან ძვირი! ყველასთვის არაა ხელმისაწვდომი, მაგრამ ამას შეუძლია სიმდიდრე მოგიტანოთ, უზარმაზარი, უთვალავი, კოლოსალური სიმდიდრე. თუმცა, შესაძლოა ვცდები კიდეც, ნებისმიერი შეიძლება შეცდეს... ვხედავ, ცუდ დროს მოვედი, სხვა დროს შემოგივლით, დილისკენ...

**შუტო** - და მაინც რა საქმეა?

**ლებორდი** - ეს საქმე, მუსიე შუტო, სერიოზული საქმე.

**მარია** - და მაინც რა საქმე?

**შუტო** - რა საქმე?

**ლებორდი** - ეს განსაკუთრებული ნივთია. ხომ არ გგონიათ, მას სავაჭრო ცენტრში იყიდით? საჭირო რამეა.

**შუტო** - რისთვის არის საჭირო?

**ლებორდი** - მე, ანრი ლებორდი, „ინდვიდუალური დაცვის სამსახურის“ კომერციული დირექტორი ვარ, გთავაზობთ, პირადი გამოყენების ბომბს.

**შუტო** - ბომბს?

**ლებორდი** - ატომურს.

**შუტო** - ატომურს?

**ლებორდი** - ატომურ ბომბს.

**შუტო** - ატომურ ბომბს?

**ლებორდი** - პირადად თქვენთვის.

**შუტო** - მეტს არაფერს?

**ლებორდი** - ამბობენ, ადამიანებს ცხოველისაგან სიცლის უნარი განასხვავებსო, და კიდევ ატომური ბომბი.

**შუტო** - მარია, დაუსხი მუსიეს, მან პატიოსნად დაიმსახურა! არც ისე ხშირად გვიწევს გართობა, ადრე წელიწადში ერთხელ ცირკი ჩამოდიოდა, თუმცა უკვე დიდიხანია აღარ გამოჩენილა, ახლა ცირკი ტელევიზორმა ჩაანაცვლა.

**ლებორდი** - აა, თქვენ არ გჯერათ?

**შუტო** - გინახავთ სადმე წვრილმან ფერმერებს ატომურ ბომბებს სთავაზობდნენ?

**ლებორდი** - ნებისმიერი ბიზნესი ხომ საიდანღაც უნდა დაიწყოს. ჩემი სამსახური პირველია მსოფლიოში, რომელიც ამ პროდუქტს ფართო გამოყენებისთვის აწარმოებს. როდის იყო უბრალო ხალხი, იმ პრვილეგირებულ უმცირესობას ენდობოდა, რომელიც მთავრობას წარმოადგენს, მათ ხომ ბოლომდე არც კი აქვთ გათვითცნობიერებული თავიანთი პასუხისმგებლობა ხალხისადმი. ჩვენ ეს საკითხი რადიკალურად დავაყენეთ და პასუხიც გავეცით, აი ჩვენი პასუხი, უფრო სწორად კი ლოუზუნგი: „თითოეულს თავისი ბომბი!“ მოკლე, უბრალო, პირდაპირი და ამით ყველაფერია ნათქვამი. თავისუფალ მოქალაქეს , თავისუფალ ქვეყანაში, თავისუფალი თავდაცვა. დიდება თავისუფლებას! რაც შეგეხბათ თქვენ, მუსიე შუტო, თქვენ იქნებით პირველი ადამიანი მსოფლიოში, რომელსაც ბომბი ექნება პირად საკუთრებაში. რას იტყვით ამაზე?

**შუტო** - რატომ მე?

**ლებორდი** - სამართლიანი შეკითხვაა. სანამ თქვენზე შევაჩერებდით არჩევანს, გულმოდგინედ შევისწავლეთ სამომხმარებლო ბაზარი, და აღმოჩნდა, რომ თქვენ ცხოვრობდით მცირედ დასახლებულ ადგილას და თქვენი ფერმაც აბსოლუტურად იზოლირებულია, ამიტომ თქვენ ჩვენთვის იდეალური კანდიდატი ხართ, ჩვენი პროდუქტის სამომავლო რეკლამირებისთვის. საოჯახო გამოყენების ბომბი, რომელსაც ჩვენ ვაწარმოებთ, ერთი კილომეტრის რადიუსში ყველაფერს ანადგურებს. გეთანხმებით, ეს არც ისე ბევრია, თუმცა ერთმნიშვნელოვნად შედეგიანია, ვიდრე დინამიტი.

**შუტო** - და შესაძლებელია, რომ თქვენმა ბათქუნამ მთელი ფერმა გაანადგუროს?

**ლებორდი** - მუსიე შუტო, მოდით, სერიოზულად ვისაუბროთ. ფერმას? რას ნიშნავს ფერმას, მე ხომ თქვენ არც დინამიტს და არც ნაპალმს გთავაზობთ, თუ ატომური ბომბი ერთ ძღინკიან ფერმას ვერ მოერია რა გამოდის? მე თქვენ გეკითხებით, რა გამოდის?!

**მარია** - გუსტავზე ფიქრობ?

**შუტო** - შეიძლება გუსტავზეც...

**ლებორდი** - ვხედავ, ჩვენი პროდუქტით ნელ-ნელა ინტერესდებით. შევსვათ პირველი საოჯახო გამოყენების ატომური ბომბისა და პირველი ბირთვული ოჯახის სადღეგრძელო.

**შუტო** - მოიცა, მოიცა, მე ჯერ არაფერი გადამიწყვეტია.

**ლებორდი** - გაგიმარჯოთ! მადამ... მუსიე...

**შუტო** - ჯერ ერთი, არავის აქვს სახლში ბომბის შენახვის უფლება.

**მარია** - მართალს ამბობ.

**ლებორდი** - აჰაა...

**შუტო** - კანონით იარაღის შენახვა აკრძალულია.

**მარია** - ციდან კი არ ჩამოვვარდნილვართ.

**ლებორდი** - ჩემთვის ყოველთვის უსიამოვნოა კლიენტთან შეკამათება. რა თქმა უნდა, სპეციალური ნებართვის გარეშე, მაგალითად რევოლვერის შენახვა, აკრძალულია, მაგრამ არანაირი კანონი არ არსებობს, რომელიც ბირთვული იარაღის ქონას შეზღუდავს, აბსოლუტურად არანაირი, თანაც როდესაც საკუთარი ბომბი გაქვთ რა კანონებზეა საუბარი?

**შუტო** - ჩვენ ფული ცოტა გვაქვს, აქ ღარიბი მიწებია, მოსავალი - ცუდი. ჩვენი სამი ძროხით, ექვსი ღორით, ერთი დუჟინი კურდღლითა და ქათმით შორს ვერ წახვალ.

**მარია** - მძიმე დროა.

**შუტო** - არანაირი შემოსავალი.

**მარია** - დანაზოგით ვცხოვრობთ, თავი ხომ უნდა გავიტანოთ.

**ლებორდი** - მესიმს, მარტო თქვენ კი არ გაქვთ ფინანსური პრობლემები და მე მზად ვარ, შეღავათიანი პირობები შემოგთავაზოთ, დავდოთ ხელშეკრულება და თანხას ნაწილ - ნაწილ გადამიხდით, განვადებით, ათი, ან ხუთი წელი, როგორც თქვენ მოგესურვებათ.

**შუტო** - ცხოვრებაში არ აგვიღა კრედიტი და არც ახლა ვაპირებთ.

**მარია** - ყოველთვის ერთიანად ვასწორებთ ანგარიშს და ამიტომაც არავისთან ვალში არ ვართ.

**ლებორდი** - მართალია, ნაღდი ანგარიშსწორება ნაღდი მეგობრობის საწინდარია გარდა ამისა, ეკონომია პროცენტებზე, თუმცა პროდუქტი ძალიან ძირია.

**შუტო** - რამდენი?

**ლებორდი** - სერიოზული თანხაა.

**შუტო** - რამდენი?

**ლებორდი** - ჩვენი პროდუქტი არა მხოლოდ სამომხმარებლო ნივთია, არამედ შემოსავლის წყაროც.

**მარია** - ეს ხომ ბომბია?!

**ლებორდი** - არა, ეს კაპიტალია. თქვენ შეგიძლიათ მეზობლებს თქვენი დაცვის ქვეშ ყოფნა შესთავაზოთ, როგორც ვასალებმა შუა საუკუნეებში, გარკვეული თანხის სანაცვლოდ, მცირე ფულადი კომპენსაციის სახით მათი მხრიდან, მაგალითად - გარკვეული საფასური დაცვისთვის. ინსტრუქციაში მოხმარების სხვა შესაძლებლობებზეცაა საუბარი

**შუტო** - რამდენი?

**ლებორდი** - ყველა პრობლემა, იქნება ეს აჯანყება, მიტინგი, ბარიკადები, თუ სხვა რამ, რაც თქვენს ინტერესებს შეეწინაღმდეგება, შეგიძლიათ წარბის აწევით მოაგვაროთ, თითქოს ჯადოსნური ჯოხი მოგიქნევიათ. თქვენ დიდი ადამიანი გახდებით, მუსიე შუტო, ყველა თითის წვერებზე ივლის თქვენს წინაშე. წარმოიდგინეთ, თქვენ იქნებით პირველი მოქალაქე, ვინც პრეზიდენტს თანასწორივით დაელაპარაკება, არც პოლიციის შიში გექნებათ, ჯარი კი, მონაცემთა ბაზაში შეგიყვანთ, როგორც მათთვის რისკის შემცველ პიროვნებას, ყოვლის შემძლე გახდებით. მოზარდები თქვენი პიროვნების შესახებ ისტორიის სახელმძღვანელოებიდან შეიტყობენ, პირადად თქვენ კი, ადამიანის პიროვნული ევოლუციის სიმბოლო გახდებით, როგორც ნაპოლეონი, იფიქრეთ დიდებაზე!

**შუტო** - რამდენი?

**მარია** - რამდენი?

**ლებორდი** - გასნაკუთრებული შემთხვევის გათვალისწინებით, როგორც პირველ კლიენტებს, მზად ვარ შემოგთავაზოთ სპეციალური ფასი - ოც პროცენტიანი ფასდაკლება, ადგილზე მიტანა და სპეციალური ქაღალდის ტომარა საჩუქრად ფირმისგან.

**მარია** - რა ტომარა?

**ლებორდი** - მისი გამოყენება თავდაცვის ნაცონალურ სამინისტროს აუცილებლად მიაჩნია, როგორც გამოსხივებისაგან პრევენციის საშუალება. დამტკიცებულია, რომ ის ძალიან ეფექტურია რადიოაქტიური ზემოქმედების შემთხვევაში. ორსაც კი მოგართმევთ, ვარდისფერი ქალბატონისთვის, ცისფერი კი ბატონისთვის, როგორია? ჩვენთვის უმთავრესია რომ კლიენტი იყოს კმაყოფილი! და ბოლოს, ბომბის გამოყენების შემდეგ კომპანია მოსალოდნელ შედეგებზე პასუხს არ აგებს, ჩვენ მხოლოდ მწარმოებლები ვართ.

**შუტო** - რამდენი

**ლებორდი** - ორმოცდაათი... დამატებითი საჩუქრების გათვალისწინებით

**შუტო-** ორმოცდაათი რა?

**ლებორდი** - ორმოცდაათი მილიონი ფრანკი

**შუტო** - გესმის მარია?

**მარია** - მესმის.

**შუტო** - საიდან? გეკითხებით საიდან? საიდან საწყალ გლეხებს? რომლებიც ერთი ნატეხი პურისთვის დილიდან დაღამებამდე წელებზე ფეხს იდგამენ, საიდან ორმოცდაათი მილიონი ფრანკი?!

**ლებორდი** - ძალიან ვწუხვარ, მე, ალბათ, შევცდი თქვენ რომ დაგიკავშირდით. თქვენ არ გაქვთ ეს თანხა?

**შუტო** - ორმოცდაათი მილიონი.

**ლებორდი** - რომ მცოდნოდა, არც თქვენ წაგართმევდით ტყუილ-უბრალოდ დროს და არც ჩემსას დავკარგავდი. ყველა შეიძლება შეცდეს. რომელი საათია? შეიძლება ჯერ კიდევ არ არის გვიან, რომ თქვენს მეზობელს გავუარო, მუსიე გუსტავს, ოჰ გვარი დამავიწყდა...

**შუტო** - ორმოცი

**ლებორდი** - რა თქვით?

**შუტო** - რაც გაიგეთ

**მარია** - შუტო!

**ლებორდი** - ორმოცი მილიონი?

**შუტო** - დიახ

**მარია** - შუტო!

**შუტო** - შშშშ... ქალების საქმე არ არის!

**მარია** - მთელი ჩვენი ფული, კაპიკ - კაპიკ ნაგროვები.

**შუტო** - შშშშ-მეთქი, გითხარი! ორმოცი...

**ლებორდი** - გულახდილად გითხრათ, ვერ აფასებთ საქმის რეალურ არსს, თქვენ ჯერ კიდევ ვერ ხვდებით, რა უნიკალურ შესაძლებლობას გთავაზობთ ჩვენი პროდუქცია, ამასთან თქვენ წარმოდგენაც კი არ გაქვთ თუ რა არის თუნდაც ყველაზე პატარა ატომური ბომბის თვითღირებულება, როდესაც ბომბს მასიურ წარმოებაში ჩავუშვებთ, ჩვენ შევძლებთ პროდუქტის კაპიტალიზირებას სერიული წარმოების ხარჯზე, მაგრამ ეს მომავლიუს საქმეა. ჩვენი ხარჯები კოლოსალურია, უნდა შევიძინოთ ურანი, გადავუხადოთ მეცნიერებს, ინჟინრებს, ტექნიკოსებს, მაღალკვალიფიციურ სპეციალისტებს. და მეცნიერული კვლევები ხომ უზარმაზარ თანხებს ითხოვს, მთელი კუნძულის ყიდვა მოგვიწია საცდელი აფეთქებისთვის. აი, ბომბი მზადაა, ეს ჯერ კიდევ არაა ყველაფერი! ჩვენ უნდა მივაღწიოთ მარგი ქმედების უმაღლეს კოეფიციენტს, კლიენტის მოთხოვნილებები იზრდება, ატომი - ეს ხუმრობა არაა, ეს მეცნიერებაა, მსგავსი დამანგრეველი ძალის მისაღებად, ენ რაოდენობის ჩვეულებრივი ბომბის გამოყენება მოგიწევდათ და სად შეინახავდით მას, ფარეხში? რამხელა რისკია, ერთი ნაპერწკალი და ბახ! დაფიქრდით, ჩვენს ბომბთან ერთად, მშვიდად და წყნარად შეგიძლიათ ცხოვრება, მაქსიმალური უსაფრთხოება. მასზე არ მოქმედებს არც სიცხე, არც ნესტი, ვადა არ გასდის. თქვენ არ გჭირდებათ არანაირი ბომბდამშენი. ჩააბით მშვიდად და წყნარად საკუთარ ტრაქტორს და წაიღეთ სადაც გაგიხარდებათ . სულ ესაა, სუპის ჭამასავით მარტივი. ამის შემდეგ დინჯად და დარბაისლურად ბრუნდებით სახლში და ერთადერთი რის გაკეთებაც მოგიწევთ არის წითელ ღილაკზე თითის დაჭერა, პატარა, კოპწია, წითელ ღილაკზე. დისტანციური მართვის პულტიც უფასოდ მოყვება - პატარა, კომპაქტური, ელეგანტური და ძალიან საყვარელი. კომოდზეც კი მოთავსდება, თბილი, ფუმფულა ლოგინიდან ადგომის გარეშე შეგიძლიათ უზარმაზარი ჯაჭვური რეაციის გამოწვევა, რაღა დავამატო? პატიოსან სიტყვას გაძლევთ აფეთქების შემდეგ, კილომეტრის რადიუსში ყველაფერი აღიგვება პირისაგან მიწისა, ბალახი რაა - ისიც კი არ დარჩება. სუფთა საქმეა.

**მარია** - ქათმებს დიდი ხანია სძინავთ, ჩვენი დროც მოვიდა.

**ლებორდი** - ჯანდაბას, იყოს ორმოცი, მოაწერეთ ხელი.

**შუტო** - მანამდე საქონელი უნდა შევამოწმო.

**ლებორდი** - მშვენიერეია, ამწუთას.

**მარია** - ფიქრობ რომ ბობმბის მოსატანად წავიდა?

**შუტო** - მე რა ვიცი.

**მარია** - აბა რისთვის გავიდოდა?
**შუტო** - რა ვიცი.

**მარია-** ბომბის მოსატანად წავიდა

**შუტო** - რა ვიცი, ვნახავთ

**მარია** - აქ მოიტანს

**შუტო** - მერე?

**მარია** - შუტო

**შუტო** - ჰო

**მარია-** მეშინია

**შუტო** - რისი გეშინია, ქალო, ატომური ბომბია, სხვა ხომ არაფერი.

**მარია** - რამე რომ მოხდეს?

**შუტო** - ოჰ, შენ ყველაფერს ეჭვით უყურებ.

**მარია** - მეშინია

**შუტო** - გაჩუმდი, აწი, სხვებს შეეშინდებათ.

**მარია-** ასე გგონია?

**შუტო** - ფაქტია. ისე იცხოვრებენ, გეგონება დენთით სავსე კასრზე სხედანო. მოსვენებას დაკარგავენ, თავს მოიკატუნებენ ვითომ აღარც ახსოვთ, არხეინად იცხოვრებენ, მაგრამ თავიდან ვერ ამოიგდებენ, გულში ჯოჯოხეთური ცეცხლი ენთებათ.

**მარია** - და ჩვენ?

**შუტო** - სიკვდილმისჯილებივით იცხოვრებენ, იცი რას შეევედრებიან უფალს ყოველ საღამოს?! შეევედრებიან, რომ კიდევ ერთი დღე გაუთენდეთ. ერთი მაინც!

**ლებორდი** - აი, შიგნით ატომებია. ატომი სამი ნაწილისაგან შედგება : პროტონი - დადებითი, ნეიტრონი, როგორც სიტყვიდანაც ჩანს ნეიტრალური, ეს ორი ქმნის იმას რასაც პროფესიონალები ბირთვს უწოდებენ.

**შუტო** - ბირთვს?

**ლებორდი** - ზუსტად, როგორც თხილის ან მზესუმზირას გული. ამ ბირთვის გარშემო, შეუსვენებლად მოძრაობენ ელექტრონები, ყველაფერი მარტივია. ატომური ენერგია ბირთვის გახლეჩისას თავისუფლდება.

**შუტო** - გამოდის რომ...

**ლებორდი** - დიახ, მარტივად რომ ვთქვათ, მატერიის გაყოფა იწვევს აფეთქებას. გასაგებია?

**მარია** - და სადაა მატერია?

**ლებორდი** - შიგნით, თუ უფრო დეტულად გაინტერესებთ შემოთავაზებული ინსტრუქცია წაიკითხეთ, იქ ყველაფერია ახსნილი, გამოყენების წესები, შენახვის პირობები, ნებისმიერ კითხვაზე მიიღებთ პასუხს. ბომბების უამრავი ნაირსახეობა არსებობს, მაგრამ მხოლოდ ატომური ბომბის აფეთქებას თუ შეადარებ მიწისძვრას, აი, ამიტომაც ღირს ასე ძვირი. ესეც თქვენი დისტანციური მართვის პულტი . ჩვენ ყველაფერი გავითვალისწინეთ, ახლა კი, შეგიძლიათ ხელი მოაწეროთ და...

**შუტო** - რა?

**ლებორდი** - ფული

**შუტო** - აჰ, ხო.

(შუტო მიდის სამალავისკენ, ლებორდი მიყვება, შუტო გახედავს)

**ლებორდი** - აჰ, მაპატიეთ. ლამაზია არა? შეგიძილათ აქაც კი დადგათ.

**შუტო** - ტყუილად ნუ გაირჯებით, ზუსტად ორმოცია

**ლებორდი** - ბოლომდე გენდობით. ვიღაც ვიღაცეები ხალხს არწმუნებენ, რომ ატომური ბომბები მოდაში აღარაა, რომ ატომური ომები აღარასდროს იქნება, რომ ეს თემა უკვე ყველას ყელში ამოუვიდა. იდიოტები! შტერები! ხუთი. თუმცა, უნდა აღვნიშნო ისიც რომ დღესდღეისობით, მოდაში პარტიზანული ომია, გაპარტიზანება. ოცდამეერთე საუკუნეში!.. ქვები და შუბები!.. სირცხვილია!.. სრული აბსურდი!.. ადამიანური ინტელექტისთვის სილის გაწვნა!.. ათი. აზიაში, აფრიკაში, სამხრეთ ამერიკაში იმით იბრძვიან, რაც ხელში მოხვდებათ!.. ინდუსტრიულად განვითარებულ ქვეყნებში სტუდენტები ქვებს ესვრიან ხელკეტებით შეიარაღებულ პოლიციელებს. ქვის ხანა. თხუთმეტი. სხვათა შორის, სორბონის კედლებზე ამოტვიფრულია - ყველა აზრი მთავრდება ქვების სროლით. მართალია, მაგრამ პერიფრაზს გავაკეთებ და ვიტყვი - კაცობრიობა მთავრდება ატომური ომით! ოცი. თქვენ შეგიძლიათ მითხრათ - სტუდენტები კი ისვრიან ქვებს, მაგრამ ჩვენ არ ვისვრით ატომურ ბომბებს და რატომ? ოცდახუთი. და რატომ არ ვიწყებთ პაწაწინა ატომურ ჟივილ-ხივილს?! ვიცი პასუხი - გვეშინია, ვერ ვბედავთ. ძალიან დიდი რისკია, მუსიე შუტო, ძალიან დიდი. ოცდაათი. ხალხს ეშინია, აბა თქვენი თავი წარმოიდგინეთ მათ ადგილას. მაგრამ დავფიქრდეთ, უცებ ყველას რომ გადაგვიტრიალდეს და შევწყვიტოთ, აღარ ვიჩხუბოთ, რითი გავერთოთ?! სწორედ ამიტომაც მოგვივიდა თავში აზრად ისევ დაგვებრუნებინა მოდაში ატომური ომის იდეა მანამ, სანამ კაცობრიობას საბოლოოდ მობეზრებია ეს ჩხუბი და ომი. ოცდათხუთმეტი. აი ასე მოევლინა ქვეყანას ჩვენი „საოჯახო გამოყენების ბომბი“. ამ შემთხვევაში, ფართო მასები პროცესის მონაწილენი ხდებიან. მე ვმონაწილეობ, შენ მონაწილეობ, ის მონაწილეობს, ყველაფერი სამართლიანია, აი ახლა კი თქვენის ნებართვით მადლობას მოგიხდით და დაგემშვიდობებით, ჩემთვის პატივი იყო თქვენთან საქმის დაჭერა. მადამ... მუსიე.

**შუტო** - ...ეს ქვეშაფსია მერი თავისი წყეული მრჩევლებით, მოძღვარი, საეკლესიო გუნდის ბავშვები, ჟანდარმერიის კაპიტანი... და ეს ნაგავი გუსტავი...

**მარია** - ორმოცი მილიონი!

**შუტო** - ეს კიდევ იაფია, ამ ფასად ნაჩუქარია. ბომბი ყველა ოჯახში! მე და შენ ბევრს ვიხალისებთ მათზე, გაიგე რა თქვა იმ ბატონმა, საკმარისია მხოლოდ მისი მინდორში ჩამარხვა და მორჩა... გუსტავის ფერმის მახლობლად ჩავმარხავ!

**მარია** - ახლა?

**შუტო** - ახლა, ან მოგვიანებით, ან ხვალ დილას, ან თუნდაც რამდენიმე დღის მერე, სად მეჩქარება

**მარია** - მანამდე სად წავიღოთ?

**შუტო** - და რა, აქ ხელს გიშლის?

**მარია** - რამე არ მოუვიდეს

**შუტო** - გაჩუმდი, ნუ დამჩხავი. ვაჩვენებ მაგ ნაძირლებს რა ყალიბის კაცი ვარ! ბიძია შუტოს მეძახიან, მუნიციპალიტეტის მრჩევლადაც კი არ ამირჩიეს და იოტისოდენა პატივიც კი არ უციათ ჩემთვის, სამაგიეროდ კი ახლა ბომბი მაქვს, ჩემი საკუთარი ბომბი. საკმარისია მხოლოდ მოვისურვო და მთელ სოფელს ჰაერში ავწევ, ეშმაკის კერძებად გავხდი, ცხოვრებაში ასეთი ბედნიერი არ ვყოფილვარ! ჯიბეგაფხეკილი ბიძია შუტო, რომელიც ქალქშც კი არ დადის იმიტომ, რომ კაპიკს კაპიკზე აწებებს. ნაძირლების ხროვა, ფეხებს დამიკოცნიან, ჩემს წინაშე მუხლებზე დაეცემიან, გესმის მარია? ფეხქვეშ გამეგებიან, ჩემს ნაფეხურებს ენით ავალოკინებ, ჭუჭყი და ტალახი...

**მარია** -რა გჭირს, ტირი?

**შუტო** - ბედნიერებისგან, მარია, ბედნიერებისგან

**მარია** - შუტო

**შუტო** - ვიცი, ვიცი, რასაც მეტყვი...

**მარია** - არა, არ იცი, ის ტიპი, აქ რომ იყო, ბომბი რომ მოგვყიდა

**შუტო** - მას ლებორდი ჰქვია, მუსიე ლებორდი

**მარია-** იცნობ მას?

**შუტო** - რა თქმა უნდა, ჩვენ ხომ საქმიანი პარტნიორები ვართ

**მარია** - კი, მაგრამ აქამდე ხომ არასდროს გინახავს

**შუტო** - დიდი ამბავი, რომის პაპიც არ მინახავს არასდროს, მაგრამ ხომ არსებობს

**მარია** - შენ მას მთელი ჩვენი დანაზოგი მიეცი

**შუტო** - მან კი ბომბი მოგვცა, გავსწორდით

**მარია** - კი, მაგრამ ბომბი...

**შუტო** - ეს აქციებზე უკეთესია, ოქროს საბადოსაც კი სჯობს, ის არასდრს ფასს არ დაკარგავს

**მარია** - კი მაგრამ, ჩვენ მისთვის საბუთიც კი არ გვითხოვია

**შუტო** - რად მინდა საბუთი - საქონელი ხომ სახეზეა

**მარია** - ეს ლებორდი...

**შუტო** - რა?

**მარია** - იქნებ აფერისტია

**შუტო** - რას ბოდავ? და ბომბი?

**მარია** - იქნებ ყალბია?

**შუტო** - შენ რა, დამცინი? კომპანიის სახელიც კი აწერია „ინდივიდუალური დაცვის სამსახური“

**მარია** - ეს არაფერს არ ნიშნავს, საღებავით მიაჯღაბნეს თუნუქის ნაგლეჯზე, მარტივია

**შუტო** - და ინსტრუქცია? პორტატული ყუთი ღილაკით, ესეც ყალბია?

**მარია** - შესაძლოა

**შუტო** - მარი, თავად განსაჯე, შეხედე... „შეინახეთ ბავშვებისათვის მიუწვდომელ ადგილას“ ამ მხრივ საშიშროება არ არი, წითელი ღლაკი განკუთვნილია დისტანციური მართვისთვის. ხედავ აქ აწერია: პირველი - მომართეთ ანტენა, სად არის ანტენა? აი აქ ყოფილა. მეორე - ყვითელი ღილაკი დაატრიალეთ საათის ისრის მიმართულებით, აი ეს ღილაკი. არა არა პირიქით. ჭკუიდან შეიძლება შეიშალო, რა რთულია! ბომბის ზედა ნაწილში ყვითელი ნათურა დაიწყებს ციმციმს. მუშაობს! მესამე - დააჭირეთ წითელ ღილაკს.

**მარია** - შუტო

**შუტო** - მოკეტე, ხომ ხედავ საქმეს ვაკეთებ. მეოთხე - დააჭირეთ კლავიშს წარწერით უკუთვლა. ვაჭერ

**მარია** - შეჩერდი შუტო! უბედურება არ დატრიალდეს

**შუტო** - ოპერაციის შესრულებიდან სამოც წამში, სრულყოფილი შედეგის მისაღწევად იწყება ჯაჭვური რეაქცია

**მარია** - ღვთისმშობელო მარიამ

**შუტო** - ჯაჭვური რეაცია, ეს რაღა ოხრობაა? „არავითარ შემთხვევაში არ გაიხედოთ აფეთქების მიმართულებით“ ღმერთო ჩემო „ნულოვანი წერტილიდან კილომეტრის რადიუსში გარანტირებულია სრული განადგურება“ ნულოვანი წერტილი... ეს ჩვენ ვართ, გესმის მარია? ჩვენ ნულოვანი წერტილი ვართ. დამშვიდდი! „უბედური შემთხვევის დროს კომპანია არ იღებს თავის თავზე პასუხისმგებლობას“ ნაძირლები! უნდა არსებობდეს რაიმე გამოსავალი. მოიცადე, მოიცადე, მისმინე „გაუთვალისწინებელი შემთხვევისას თუ კი საჭიროდ თვლით შეაჩეროთ წამოზომი დააჭირეთ ღილაკს S” სად არის წყეული ღილაკი “S” ვერ ვხედავ მარია, მე მას ვერ ვხედავ გესმის? მე მას ვერ ვხედავ. აი ისიც, ახლა რაღას იტყვი?! ყალბია ხო ჩემი ბომბი?!

**მარია** - ეს არაფერს ამტკიცებს, მოდი სადმე მოშორებით ჩავმარხოთ.

**შუტო** - დაწყნარდი ქალო, დაწყნარდი, რა გვეჩქარება

**მარია** - ეშმაკმა გამოგვიგზავნა ეს ბომბი!

**შუტო** - ღმერთმა

**მარია** - რა თქვი?

**შუტო** - ღმერთმა

**მარია** - ეეს?!

**შუტო** - კი

**მარია** - ღმერთმა შექმნა ყვავილები, ჩიტები და არა ეს

**შუტო** - მან შექმნა ადამიანები და ასევე მან შექმნა მოძღვრები, მოძღვრებისგან კი კურთხეულია ბომბები, ატომურია იგი თუ არა. ჩვენი მოძღვარიც კი შეძლებდა კურთხევას

**მარია** - ეშმაკი გყავს შეჩენილი, შუტო

**შუტო** - სულსაც მივცემდი იმის სანახავად, ჩამოძონძილ ანაფორმაში გახვეული, ფარისევლური სახით, მუხლებზე დამხობილი, ხელ აპყრობილი როგორ იკატუნებს თავს თითქოს ლოცულობსო და მთელი სოფელი ეკლესიაში მის გარშემო მუხლებზე დამხობილა და თუ მიხვდები რა არის საკურთხეველში მარი, იცი რა იქნება საკურთხეველში? საკურთხეველში იქნება ჩემი ბომბი

**მარია** - შუტო

**შუტო** - შავი, ლაპლაპა, დატკბით, მაგრამ მისთვის თავის გასწორებას ვერავინ გაბედავს, ჯვარზე გაკრული ქრისტეს გარდა, მდუმარედ გადმოხედავს საცოდავი გვედზე გადმოგდებული თავით, ორიათასი წელი გავიდა მას შემდეგ, რაც ჯვარზე მიაკრეს და კოჭები დაუხვრიტეს, ამ ხნის განმავლობაში მსგავსი არაფერი უნახავს და დადგება საზეიმო მომენტი. კურთხევა, რას ამბობს მაგ დროს? მარი სულ ეკლესიაში დაძრწი... რას ამბობს ხოლმე ამ დროს ჩვენი მოძღვარი? აბა მიპასუხე, ჰა

**მარი** - სახელითა მამისათა

**შუტო** - სახელითა მამისათანა

**მარია** - და ძისათა

**შუტო** - და ძისათა

**მარია** - და წმინდისა სულისათა ამინ

**შუტო** - ამინ. ეს არის ღმერთი

**მარია** - უნდა წავიდე

**შუტო** - სად?

**მარია** - ტაძარში

**შუტო** - ჯერ სოფელს დავეცეთ, ეს ყველამ უნდა ნახოს

**მარია-** ამ დროს ყველას ძინავს

**შუტო** - გავაღვიძოთ საპატიო მიზეზია, წავალ ტრაქტორს დავქოქავ

**მარია** - მოიცა,

**შუტო** - ახლა რაღა გინდა?

**მარია** - ჩვენი ტრაქტორი ძველია, დაჟანგებულია, გრუხუნებს როგორც ცარიელი კასრი, სირცხვილია, მაგით ხომ ვერ წავალთ? ჩვენი ფაშატი კი თავისუფლად გაუმკავდება ბომბს, ამასთანავე ის თეთრია, ბომბი კი შავი, მშვენიერებაა

**შუტო** - მართალია, თუ აკეთებ ლაზათიანად უნდა გააკეთო საქმე, მოდი ეტლშ თივა ჩავაფინოთ

(გავიდა ათი დღე)

**შუტო** - დიდების ათი დღე, როცა მომინდება მაშინ დავაჭერ, ბიძია შუტო

**მარია** - ძროხა მალე ხბოს მოიგებს, შესაძლოა ამ საღამოსაც

**შუტო** - ხო, დღეს -დღეზე

**მარია** - საინტერსეოა, ბიჭი იქნება თუ გოგო

**შუტო** - საინტერესო ის არის, რომ არავინ იცის სად ჩავმარხე,არავინ... ყვითელი ღილაკი, წითელი ღილაკი, ბახ!

**მარია** - მოდი სახელი მოვუფიქროთ

**შუტო** - ეს იდეაა

**მარია** - ბოჩოლას

**შუტო** - ააა, რაც გინდა ის დაარქვი, ჯერ კიდევ არ მჯერა, თავი ზღაპარში მგონია. შენი აზრით, დაწერენ ჩემზე გაზეთებში?

**მარია** - შესაძლებელია

**შუტო** - და ყველა დაინახავს ჩემს სურათს

**მარია** - რა თქმა უნდა

**შუტო** - ორდენსაც მომცემენ?

**მარია** - შენ?

**შუტო** - რატომაც არა? იქნებ საპატიო ლეგიონიც ორდენიც ჩამაბარონ, მშვენიერი წითელი ლენტით ძია შუტოსთვის, მარია მისმინე, მე არ შემიძლია მისი მდებარეობა გაგიმხილო.

**მარია** - არც მინდა რომ ვიცოდე

**შუტო** - მხოლოდ იმის თქმა შემიძლია, რომ სოფელსა და გუსტავის ფერმას შორისაა, როდესაც ღილაკს თითს დავაჭერ, ორივე მიწასთან გასწორდება

**მარია** - შესაძლოა დღეს

**შუტო** - შესაძლოა. უხ, რა სიამოვნებით ვნახავ მათ დამპალ სახეებს როცა ჩემი დრო დადგება! „ათასი მზის სინათლის ნათება“ გესმის მარი? უკანასკნელ გზას რომ დაადგებიან ათას მზეს დაინახავენ, ჩვენ კი, მშვიდად ვიჯდებით მოფარებულში! ტექნიკა სულ სხვაა!

**მარია** - გესმის?

**შუტო** - კი

**მარია** - როგორც ჩანს ვიღაც გვესტუმრა

**შუტო** - როგორც ჩანს

**მარია** - ვინ არის?

**ლებორდი** - ეს მე ვარ ლებორდი

**მარია** - ეს ლებორდია

**ლებორდი** - საღამომშვიდობის, მუსიე შუტო , საღამო მშვიდობისა მადამ , იმედი მაქვს ხელი არ შეგიშალეთ

**შუტო** - თუ თქვენ ბომბს მოაკითხეთ, ის აქ აღარ არის

**ლებორდი** - ვიცი

**შუტო** - იცით?

**ლებორდი** - სოფელში მითხრეს

**შუტო** - აბა, მაშინ რა გინდათ?

**ლებორდი** - მე? აბსოლუტურად არაფერი, აქეთკენ აღმოვჩნდი და შემოგიარეთ

**შუტო** - აქეთკენ აღმოჩნდით?

**ლებორდი** - ზუსტადაც, როგორ მიდის საქმე? ყველაფერი რიგზეა?

**შუტო** - დიახ, ყელაფერი რიგზეა

**ლებორდი** - მაშ მშვიდობით

**შუტო** - მაინც რა გნებავთ?
**ლებორდი** - არაფერი

**შუტო** - ასე უბრალოდ შემოიარეთ?

**ლებორდი** - ზუსტადაც, ასე უბრალოდ

**შუტო** - მე ხომ ყველაფერი მთლიანად გადაგიხადეთ?

**ლებორდი** - სავსებით გეთანხმებით, მე კი თქვენ ბომბი მოგეცით, ბარი -ბარშ ვართ

**შუტო** - ის მე მეკუთვნის

**ლებორდი** - რა თქმა უნდა, მუსიე შუტო, ის თქვენია

**შუტო** - უკან არ დავაბრუნებ

**ლებორდი** - და არც გართმევთ

**შუტო** - ამასთან, არავინ იცის მისი ადგილ სამყოფელი, მეც კი

**ლებორდი** - დამშვიდდით, მე თქვენ არაფერს გთხოვთ,

**შუტო** - აბა რა გნებავთ?

**ლებორდი** - შეიძლება ჩამოვჯდე?

**შუტო** - მარი, მოიტანე ჭიქები.

**ლებორდი** - იწვის დღეს აქაურობა. მადლობა

**შუტო** - დავიხრუკეთ.

**მარია** - წელიწადის ამ დროს ასე იცის.

**ლებორდი** - დღეს უფრო ცხელა, ვიდრე გუშინ.

**შუტო** - თქვენ გაგიმარჯოთ!

**ლებორდი** - თქვენ,

**მარია** - შეიძლება დღეს...

**ლებორდი** - რა?

**მარია** - ანორინამ ხბო მოიგოს.

**ლებორდი** - ანორინა? ლამაზი სახელია ძროხისთვის...

**მარია** - წუთი-წუთზე ველით.

**ლებორდი** - ასეთია ცხოვრება, თავისით მიედინება და არავის არაფერს ეკითხება.

**შუტო** - პირველ რიგში მინდა მოგახსენოთ, რომ უფლება მაქვს მაშინ დავაჭირო ღილაკს როცა მოვისურვებ.

**ლებორდი** - თავისთავად მუსიე შუტო. სწორედ იმისთვის შეიძინეთ, რომ გქონდეთ უფლება დააჭიროთ ღილაკს როცა მოინდომებთ.

**შუტო** - ჩვენ დავდეთ ხელშეკრულება. მე თქვენ მთლიანად გადაგიხადეთ.

**ლებორდი** - აბსოლუტურად მართალი ბრძანდებით.

**შუტო** - რა გინდათ?

**ლებორდი** - რა სურს მწარმოებელს? ის რომ აწარმოოს და გაყიდოს.

**შუტო** - ამისთვის მობრძანდით?

**ლებორდი** - და გავაგრძელო ჩემი კლიენტების მომსახურება. მას შემდეგ რაც ბომბი მოგყიდეთ, ჩვენ სხვაც დავამზადეთ და ახლა ისიც უნდა გავყიდოთ. წარმოება გასაღებას მოითხოვს, ამიტომ მოვედი თქვენთან.

**შუტო** - რატომ მოხვედით?

**ლებორდი** - რომ საქმის კურსში ჩაგაყენოთ.

**შუტო** - და მე რა შუაში ვარ?

**ლებორდი** - თქვენ ჩვენი კლიენტი ხართ, ჩვენი მომხმარებელი, მომხმარებელი კი უნდა ფლობდეს, მოიხმარდეს და ისევ ფლობდეს. მხოლოდ ამ შემთხვევაში შეგვიძლია განვაახლოთ საწარმოო პროცესი.

**შუტო** - ეს რაიმე ანეგდოტია გიჟებზე?

**ლებორდი** - რატომ? პრიქით ყველაფერი ლოგიკურია, ჭიშკარს იქით სხვა ბომბი მაქვს და მისი შეძენის შემთხვავაში თქვენ შეძლებთ ბონუსებით ისარგებლოთ.

**შუტო** - მე ერთი მაქვს უკვე !!! მეორე არ მჭირდება.

**ლებორდი** - როდესაც პირველს აამოქმედებთ ის აღარ გექნებათ „ შეავსეთ მარაგი“

**შუტო** - რაში მჭირდება ყოველ დღე სოფლის აფეთქება? ერთი სავსებით საკმარისია.

**ლებორდი** - საქმე მხოლოდ სოფელში არაა.

**შუტო** - და სხვა რაშია? მე მხოლოდ სოფელი მაინტერესებს.

**მარია** - აღარ გვაქვს ფული! ბოლომდე გაგვყვლიფეთ.

**ლებორდი** - რატომ თავიდან არ მითხარით? თუ მხოლოდ ამაშია საქმე მე შემიძლია სესხი შემოგთავაზოთ.

**შუტო** - გაეთრიეთ !

**ლებორდი** - როგორ?

**შუტო** - გაეთრიეთ აქედან !!

**ლებორდი** - რადგან ასეთი ტონით მომმართავთ... ჩვენ ვაწარმოებთ, იძულებულნი ვართ გავასაღოთ. მე მას გავყიდი.

**შუტო** - აჰაა...

**ლებორდი** - თქვენ სარფიანი საქმე გაუშვით ხელიდან.

**შუტო** - გაეთრიეთ!

**ლებორდი** - ოდესმე ისევ დაგჭირდებით, მაგრამ მთავარი არ დაივიწყოთ თავზე ქაღალდის ტომარა.ატომისაგან თავდაცვის საშუალება.

**შუტო** - არამზადა!

**მარია** - ყველა ცდილობს თავი ირჩინოს.

**შუტო** - მარია გინდა გითხრა რას ვფიქრობ?

**მარია** - მითხარი შუტო.

**შუტო** - ზურგში ლახვარი ჩამცა! ამას არ ველოდი

**მარია** - რას აპირებ?

**შუტო** - რას ვაპირებ? ღილაკზე თითს დავაჭერ აი რას ვაპირებ! გული მხოლოდ იმაზე მწყდება რომ დრო საკუთარი სურვილისამებრ ვერ შევარჩიე. გულში მხოლოდ ის სურვილი მქონდა, რომ მოლოდინში ყოფილიყვნენ, რომ დატანჯულიყვნენ. ახლა ყოველგვარი სიამოვნების გარეშე მომიწევს ბომბის აფეთქება.

**მარია** - შუტო ... შუტო...

**შუტო** - გისმენ მარია.

**მარია** - და მაინც რატომ ვართ დარწმუნებულები რომ ბომბი ნამდვილია?

**შუტო** - შემოწმება მხოლოდ ერთი გზით შეიძლება..

**მარია** - რითიღა დავიცავთ თავს, როცა მუსიე ლებორდი მეორე ბომბს გუსტავს მიჰყიდის. წავალ გომურში დღეს გააჩენს ( შუტო თავზე ქაღალდის ტომარას იცვამს) მოგეცადა.

**შუტო** - მომეცადა! სულ ვიცდი, ვიცდი, ვიცდი! ვუცდი წვიმას, ვუცდი დათესვას, ვუცდი ამოსვლას, ვუცდი მოსავალს, ზაფხულში ვუცდი შემოდგომას, ზამთარში ვუცდი გაზაფხულს!